Ego Renardus, dominus Caesoli, notum facio presentibus et futuris quod Orricus, dominus Acrimontis, dedit in elemosinam domui Morimundi jure perpetuo possidendam quicquid juris habebat in brolio suo de Roseriis et quicquid habebat in terra de Essiis, tam cultum quam incultum, excepto stagno. De hac siquidem elemosina et de omnibus que pater suus et mater sua et ipse predicte domui et ejusdem fratribus in elemosinam contulerant, contra omnes calupniatores legitimam garantiam portaturus, et hoc laude et assensu Johanne uxoris sue et voluntate et consilio nostro, a quo videlicet hec omnia tenebat in feodo. Et ut donatio ista rata et inconcussa maneat in eternum, sigilli nostri inpressione presens scriptum dignum duxi et censui muniendum. Actum anno incarnationis dominice M° CC° XIIII°.